"Am fost de acord cu toţii să ne opunem acestei decizii care este împotriva opţiunilor locuitorilor din Timişoara şi judeţul Timiş. Noi dorim să câştigăm alegerile corect şi cinstit prin noi înşine. Am justificat acest vot împotrivă spunând că nu e normal ca într-un judeţ în care preşedintele Iohannis a câştigat alegerile prezidenţiale cu aproape 80 la sută din voturi în turul doi şi într-un oraş ca Timişoara, în care candidaţii PSD la primărie obţin scoruri cu o sigură cifră să vină cineva de la Bucureşti şi să impună o alianţă contra naturii. Aceasta nu este o decizie cu care noi să putem fi de acord", afirmă preşedintele PNL Timiş şi vicepreşedinte naţional al PNL, Alin Nica.
El consideră că PNL este un partid în care încă mai există dreptul la liberă exprimare.
"De aceea spunem clar şi răspicat NU PSD! Timişoara şi Timişul sunt de dreapta şi oamenii ştiu care e diferenţa între PNL şi PSD. De aceea, am votat împotrivă şi de aceea vom merge în faţa alegătorilor cu fruntea sus şi sunt convins că opţiunile lor exprimate democratic ne vor da dreptate. Am spus tot timpul că politica se face la urne, nu în spatele uşilor închise prin negocieri, târguri sau diktate", argumentează Nica.
Consiliul Politic Naţional al PNL, întrunit, duminică, în şedinţă online, a aprobat alianţa electorală cu PSD pentru alegerile europarlamentare şi fuziunea cu ALDE.